FlySafair hou die middelste sitplek oop, maar... | Netwerk24
Deur Elvira Wood 03 Junie 2020 07:12
FlySafair sal weer van 15 Junie af vlieg.
FlySafair sê in 'n verklaring dat dié opsie nou beskikbaar is wanneer vlugte bespreek word.
Daar word op die webwerf se veiligheidsmaatreëls om die verspreiding van die Covid-19-virus te keer, nie enige koste gemeld wat met dié opsie verband hou nie.
Kirby Gordon, verantwoordelik vir verkope en verspreiding by FlySafair, het egter aan Tourism Update bevestig dat dit 'n passasier R750 ekstra uit die sak gaan jaag as hy/sy die sitplek wil oophou.
Die bedrag is dieselfde ongeag in watter klas gevlieg word.
Gordon sê gewoonlik sal FlySafair eers die middelste sitplek oophou wanneer besprekings vir 'n vlug gemaak word. Sou daar later meer sitplekke benodig word, dan sal dié sitplekke ook ingesluit word.
Gordon sê dit is steeds veel goedkoper om die R750 vir die oop sitplek te betaal as wat dit sou wees om 'n tweede kaartjie te koop.
Tourism Update berig dat luidens Brian Pearce, hoofekonoom van die Internasionale Lugvervoervereniging (Iata), as lugdienste nié die middelste sitplekke vul nie, dan sal die maksimum kapasiteit op 'n vlug tot net 66% daal. Hy sê 'n vlug moet 70% vol bespreek wees voordat dit finansieel die moeite werd is. Lugdienste sal dus vlugte teen 'n verlies bedryf indien hulle nié op 'n manier 'n inkomste genereer om vir die laer volumes op te maak nie.
Ander veiligheidsmaatreëls wat FlySafair tref is dat alle passasiers maskers móét dra, hulle word van handreiniger voorsien, en daar is 'n streng beleid aan boord dat niemand aan mekaar mag raak nie.
Hul koors sal ook gemeet word, en passasiers moet die nodige dokumente by hulle hê wat bewys dat hulle vir sake reis.